Жэмыхъуэ Азрэталий Хьисэ и къуэр
Дунейм ехыжащ республикэм фIыуэ къыщацIыхуу щыта, зи гъащIэ псор профсоюз лэжьыгъэм хуэзыгъэпса Жэмыхъуэ Азрэталий Хьисэ и къуэр.
Ар 1936 гъэм Бахъсэн районым щыщ Зеикъуэ къуажэм къыщалъхуащ. 1955 гъэм курыт еджапIэр къиуха нэужь, ар Совет Армэм къулыкъу щищIэну ираджащ. Дзэ къулыкъур зэфIигъэкIыу къызэригъэзэжу, Азрэталий Тырныауз къалэм щыIа шахтэ ухуакIуэ управленэ №1-м и профсоюз комитетым и тхьэмадэу хахащ. ИужькIэ ар илъэс куэдкIэ республикэм и ухуакIуэ зэгухьэныгъэ нэхъ ин дыдэм — «Къэббалъкъпромстрой» трестым — и профсоюз комитет зэгуэтым и унафэщIу лэжьащ.
Жэмыхъуэ Азрэталий акъылышхуэ зиIэ, куэдым хэзыщIыкI цIыхут, хабзэрэ щэнрэ зыхэлъ адыгэлIт. Республикэм къыщыдэкI газетхэм еджэу щытахэм нобэм къэс ящIэж Азрэталий зэхилъхьауэ абыхэм къытехуэу щыта шахмат задачэ гъэщIэгъуэнхэр.
Профсоюз зэщIэхъееныгъэм куэдрэ хэта икIи абы и гуащIэм емыблэжу хэлэжьыхьа а цIыху емызэшым ведомствэм и саугъэт зэмылIэужьыгъуэхэр къратащ, ухуакIуэхэм я профсоюзхэм я комитет нэхъыщхьэм и щIыхь тхылъыр къыхуагъэфэщащ.
Жэмыхъуэ Азрэталий езым хуэфэщэн бынхэр къыщIэнащ. Абы и сабииплIыр гъэсэныгъэ яхэлъу къэтэджащ, щIэныгъэ зрагъэгъуэтащ.
Жэмыхъуэ Азрэталий Хьисэ и къуэр зыцIыхуу щытахэмрэ и Iыхьлыхэмрэ зэи ящыгъупщэнкъым.
Дунейм ехыжам
и Iыхьлыхэмрэ
и благъэхэмрэ.
